C 421/38
SK
Úradný vestník Európskej únie
4.11.2022
Platforma misie bude pomáhať najmä tým mestám, ktoré sa zaviažu ku klimatickej neutralite do roku 2030, zabezpečiť celkový súlad a koordináciu v celom procese a podávať pravidelné správy o pokroku v plnení zmluvy o klíme v meste.
Podpísaním zmluvy o klíme v meste získajú mestá „značku misie“, ktorá je uznaním dôkladného hodnotiaceho procesu a kvality a uskutočniteľnosti ich záväzkov.
Prinesie príležitosti cieleného financovania z programov financovania EÚ a poskytne regiónom, členským štátom a iným verejným subjektom príležitosť podporovať neprehliadnuteľné činnosti v oblasti klimatickej neutrality v priekopníckych mestách s cieľom prispieť k napredovaniu úsilia o dosahovanie cieľov Európskej zelenej dohody.
Keďže činnosti v rámci zmluvy o klíme v meste už budú schválené ako environmentálne udržateľné v súlade s rámcom EÚ na uľahčovanie udržateľných investícií, značkou sa zvýši informovanosť a dôvera investorov.
Mestám to uľahčí prilákať finančné prostriedky na ich činnosti súvisiace s klímou od ďalších verejných aj súkromných investorov.
Misia EÚ „Dohoda o pôde pre Európu“ Táto misia bude raziť cestu, demonštrovať a urýchľovať prechod na zdravú pôdu prostredníctvom ambicióznych akcií v 100 živých laboratóriách a majákoch v rámci územných prostredí.
Toto sa spojí s ambicióznym medzidisciplinárnym výskumným a inovačným programom, pevným a harmonizovaným rámcom na monitorovanie pôd a zvýšenou informovanosťou o pôde a komunikáciou v záujme angažovania občanov.
Ciele misie sú v plnom súlade s politickým cieľom EFRR, ktorým je ekologickejší, nízkouhlíkový prechod na bezuhlíkové hospodárstvo a odolná Európa vďaka presadzovaniu čistej a spravodlivej energetickej transformácie, zelených a modrých investícií, obehového hospodárstva, zmierňovania zmeny klímy a adaptácie na ňu, predchádzania rizikám a ich riadenia a udržateľnej mestskej mobilite.
V súvislosti so zdravím pôdy môže EFRR zohrávať významnú úlohu.
Tri štvrtiny regiónov úrovne NUTS 2 majú stratégie pre inteligentnú špecializáciu v agropotravinárskej oblasti, čo znamená, že existujú projekty s veľkým potenciálom prispieť k cieľom misie z hľadiska výskumu a inovácie.
Misia bude využívať platformu inteligentnej špecializácie v agropotra­ vinárskej oblasti, aby sa využila medziregionálna spolupráca a uprednostňoval vznik spoločných inovačných investičných projektov v oblastiach relevantných pre misiu.
Tematická priorita „ekologickejšia, bezuhlíková Európa“ umožní rozšírenie výsledkov misie.
Regióny, ktoré vo svojich stratégiách pre inteligentnú špecializáciu stanovili priority súvisiace s udržateľným obhospodarovaním pôdy a pozemkov, môžu využívať riešenia vyvinuté a odskúšané v živých laboratóriách a majákoch misie a následne ich zavádzať vo väčšom rozsahu.
Program Interreg môže takisto veľmi účinne prispievať k vykonávaniu misie nadväzovaním cezhraničnej spolupráce na cieľoch misie (cezhraničná, nadnárodná a medziregionálna spolupráca).
Medzi príklady patria: pilotné projekty alebo demonštrácie obnovy mokradí v cezhraničných alebo severoeurópskych nadnárodných oblastiach alebo spolupráca v oblasti vodnej erózie v juhoeurópskych nadnárodných oblastiach a cezhraničných povodiach (napr.
Dunaj) alebo spolupráca v oblasti prístupov k priestorovému plánovaniu, ktoré náležite zohľadňujú obhospodarovanie pôdy/pozemkov.